O`zbekiston olimpiya terma jamoasi Yaponiyani yirik hisobda engdi va yarim finalga yo`l oldi

Xitoyda bo`lib o`tayotgan Osiyo chempionatining chorak finalidan o`rin olgan Yaponiya va O`zbekiston terma jamoalari o`rtasidagi uchrashuv o`z nihoyasiga etdi. Unda 0:4 hisobi qayd etilib, hamyurtlarimizning yirik hisobdagi g`alabasi bilan tugadi.
Uchrashuvni o`zbekistonlik futbolchilar hujumkor ruhda boshladilar. Ketma-ket hujumlar 31-daqiqaga kelib o`z samarasini berdi. Javohir Sidiqov jarima maydoni tashqarisidan aniq zarba yo`llab jamoamizni oldinga olib chiqdi.
Oradan to`rt daqiqa o`tib, Dostonbek Hamdamov raqib himoyasidagi xatodan unumli foydalangan holda darvozani aniq nishonga oldi va hisobni 0:2 ko`rinishiga keltirib qo`ydi. 39-daqiqa o`tib boryotgan bir vaqtda Jasurbek Yaxshiboev raqib jarima maydoni ichida himoyachilarni ajoyib tarzda aldab, turnir bezagiga aylanadigan golga mualliflik qildi.
Ikkinchi bo`lim debyuti ham O`zbekiston terma jamoasi uchun omadli keldi. 47-daqiqada maydon markazidan uzatib berilgan to`pni Yaxshiboev himoyachini aldagan holda raqib darvozasiga joylab qo`ydi va jamoasining to`rtinchi, o`zining esa ikkinchi golni nishonladi.
Shu tariqa, kun chiqar yurt vakillarini dog`da qoldirgan hamyurtlarimiz, yarim finalda Janubiy Koreya - Malayziya juftligi g`olibi bilan kuch sinashadilar.
Osiyo chempionati U-23Chorak final
Yaponiya – O`zbekiston 0:4 (0:3, 0:1)
Gollar: 0:1 – 31,Javohir Sidiqov, 0:2 – 34 Dostonbek Hamdamov , 0:3 – 39 Jasurbek Yaxshiboev , 0:4 – 47 Jasurbek Yaxshiboev.
Yaponiya - Ryosuke Kojima, So Fujitani, Teruki Xara, Koysuke Tagava, Keyta Endo, Yuto Ivasaki (Daizen Maeda, 46), Takagi Akito (Koji Miyoshi, 46) , Shion Inoue (Xiroki Ito, 68), Yuta Kamiya, Taiyo Koga, Yugo Tatsuta.
O`zbekiston - Botirali Ergashev, Rustamjon Ashurmatov, Akromjon Komilov, Abbosjon Otaxonov, Azizjon G`aniev, Odiljon Hamrobekov (Abdujamol Isroilov, 86), Jasurbek Yaxshiboev, Zabihillo O`rinboev (Doniyor Narzullaev, 82), Javohir Sidiqov (Bobir Abdixoliqov, 75), Dostonbek Hamdamov, Dostonbek Tursunov
Manba: www.uff.uz